REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/149-20

09. novembar 2020. godine

B e o g r a d

ZAPISNIK

4. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 09. NOVEMBRA 2020. GODINE

Sednica je počela u 14,30 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Nikola Jolović, Olivera Pešić, Sonja Vlahović, Bratimir Vasiljević, Ana Čarapić i Vladimir Marinković.

Sednici su prisustvovali i: Viktor Jevtović (zamenik člana Odbora Veroljuba Arsića), Milenka Subić (zamenik člana Odbora Zorana Bojanića), Adrijana Pupovac (zamenik člana Odbora Duška Tarbuka), Svetlana Milijić (zamenik člana Odbora Bobana Birmančevića), Uglješa Marković (zamenik člana Odbora Dušana Bajatovića), Radovan Tvrdišić (zamenik člana Odbora Marine Raguš) i Đorđe Kosanić (zamenik člana Odbora).

Sednici nisu prisustvovali članovi Odbora: Goran Kovačević, Zoltan Pek i Milorad Mijatović, niti njihovi zamenici.

Sednici su prisustvovali:

-predstavnici Agencije za borbu protiv korupcije Dragan Sikimić, direktor Agencije, Katarina Pavićić i Ivan Vasiljević, pomoćnici direktora;

-predstavnici Republičke komisije za zaštitu prava u postupcima javnih nabavki Hana Hukić, predsednik, i Vesna Gojković Milin, zamenik predsednika;

- predstavnici Kancelarije za javne nabavke Sandra Damčević, direktor, i Ivana Đenić, zamenik direktora;

-predstavnici Komisije za hartije od vrednosti Marko Janković, predsednik i Biljana Agovska, rukovodilac Službe za finansijsko poslovanje;

-predstavnik Fiskalnog saveta Nikola Altiparmakov;

- predstavnici Komisije za kontrolu državne pomoći Vladimir Antonijević, predsednik, Ljiljana Blagojević, zamenik predsednika, Marko Vidaković, član Saveta, Dušica Đorđević, član Saveta, i Dragan Đurđević, član Saveta;

- predstavnici Agencije za energetiku Republike Srbije Dejan Popović, predsednik Saveta Agencije, Dejana Stefanović-Kostić, član Saveta Agencije i Goran Petković, član Saveta Agencije;

- predstavnici Regulatornog tela za elektronske medije Melina Raca, načelnik finansijske službe i Rastko Stefanović, viši savetnik za ekonomska pitanja.

Na predlog predsednika, Odbor je jednoglasno (14 glasova „za“) utvrdio sledeći

D n e v n i r e d:

1. Razmatranje Izveštaja o radu Agencije za borbu protiv korupcije za 2019. godinu (broj 02-510/20 od 10. aprila 2020. godine);
2. Razmatranje Izveštaja o radu Republičke komisije za zaštitu prava u postupcima javnih nabavki u periodu od 01. januara do 31. decembra 2019. godine (broj 02-482/20 od 27. marta 2020. godine);
3. Razmatranje Izveštaja o sprovedenom nadzoru nad primenom Zakona o javnim nabavkama za 2019. godinu Uprave za javne nabavke (broj 404 –537/20 od 27. aprila 2020. godine);
4. Razmatranje Godišnjeg izveštaja Komisije za hartije od vrednosti za 2019. godinu (broj 02-596/20 od 13. maja 2020. godine);
5. Utvrđivanje Predloga odluke o davanju saglasnosti na Izmene i dopune Finansijskog plana za 2020. godinu Komisije za hartije od vrednosti (broj 400-2947/19 od 5. novembra 2020. godine);
6. Utvrđivanje Predloga odluke o davanju saglasnosti na Odluku o izmenama i dopunama Statuta Komisije za hartije od vrednosti (broj 02-1682/20 od 5. novembra 2020. godine);
7. Razmatranje Izveštaja o radu Fiskalnog saveta za 2019. godinu (broj 02-693/20 od 10. juna 2020. godine);
8. Davanje saglasnosti na Predlog finansijskog plana Komisije za kontrolu državne pomoći za 2021. godinu (broj 400-1479/20 od 16. oktobra 2020. godine);
9. Davanje saglasnosti na Predlog pravilnika o izmenama i dopunama Pravilnika o unutrašnjem uređenju i sistematizaciji radnih mesta u Komisiji za kontrolu državne pomoći (broj 112-54/20 od 21. oktobra 2020. godine);
10. Utvrđivanje Predloga odluke o davanju saglasnosti na Finansijski plan Agencije za energetiku Republike Srbije za 2021. godinu (broj 400-1598/20 od 29. oktobra 2020. godine);
11. Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2021. godinu (broj 400-1612/20 od 30. oktobra 2020. godine).

Na predlog predsednika, Odbor je jednoglasno (14 glasova „za“) usvojio predlog da se objedini rasprava o tačkama 4, 5. i 6, kao i o tačkama 8. i 9, s tim da se o svakoj tački odbor izjašnjava pojedinačno, u sistemu e-parlamenta.

**PRVA TAČKA DNEVNOG REDA: Razmatranje Izveštaja o radu Agencije za borbu protiv korupcije za 2019. godinu**

Predsednik Odbora Aleksandra Tomić podsetila je članove Odbora da je članom 39. sav 1. Zakona o sprečavanju korupcije propisano da Agencija podnosi godišnji izveštaj o svom radu Narodnoj skupštini najkasnije do 31. marta tekuće godine za prethodnu godinu. Donošenjem ovog zakona, koji se primenjuje od 1. septembra 2020. godine, prestao je da važi Zakon o Agenciji za borbu protiv korupcije, koji se primenjivao do 1. septembra 2020. godine. S obzirom na to da je i Zakon o Agenciji za borbu protiv korupcije propisivao obavezu podnošenja godišnjeg izveštaja Narodnoj skupštini do 31. marta tekuće godine za prethodnu godinu, Agencija za borbu protiv korupcije podnela je, u skladu sa tada važečim zakonom, Izveštaj o radu Agencije za borbu protiv korupcije za 2019. godinu, broj 02-510/20 od 10. aprila 2020. godine.

Članom 111. stav 1. Zakona utvrđen je kontinuitet rada Agencije tako što Agencija za borbu protiv korupcije nastavlja sa radom kao Agencija za sprečavanje korupcije.

Članom 238. stav 2. Poslovnika Narodne skupštine predviđeno je da nadležni odbor nakon razmatranja izveštaja podnosi Narodnoj skupštini izveštaj sa predlogom zaključka, odnosno preporuke.

Dragan Sikimić, direktor Agencije za borbu protiv korupcije, predstavio je Izveštaj o radu Agencije za borbu protiv korupcije za 2019. godinu.

U diskusiji je učestvovao narodni poslanik Vladimir Marinković.

Na osnovu člana 238. stav 2. Poslovnika Narodne skupštine, Odbor je, jednoglasno (14 glasova „za“), odlučio da Narodnoj skupštini podnese izveštaj s predlogom zaključka:

ZAKLjUČAK

povodom razmatranja Izveštaja o radu Agencije za borbu protiv korupcije za 2019. godinu

1. Prihvata se Izveštaj o radu Agencije za borbu protiv korupcije za 2019. godinu.

2. Ovaj zaključak objaviti u „Službenom glasniku Republike Srbije“.

**DRUGA TAČKA DNEVNOG REDA: Razmatranje Izveštaja o radu Republičke komisije za zaštitu prava u postupcima javnih nabavki u periodu od 01.01.2019. do 31.12.2019. godine**

Predsednik Odbora podsetila je članove Odbora da je članom 203. st. 1. i 2. Zakona o javnim nabavkama utvrđeno da je Republička komisija za zaštitu prava u postupcima javnih nabavki za svoj rad odgovara Narodnoj skupštini kojoj dostavlja izveštaj o svom radu, sa svim propisanim delovima koje ovaj izveštaj obavezno mora da sadrži.

Saglasno navedenim odredbama Zakona o javnim nabavkama, Republička komisija za zaštitu prava u postupcima javnih nabavki podnela je Narodnoj skupštini 27. marta 2020. godine Izveštaj o radu Republičke komisije za zaštitu prava u postupcima javnih nabavki u periodu od 01.01.2019. godine do 31.12.2019. godine.

Hana Hukić, predsednik Republičke komisije za zaštitu prava u postupcima javnih nabavki je obrazložila Izveštaj o radu Komisije.

Na osnovu člana 237. stav 4. Poslovnika Narodne skupštine, Odbor je, jednoglasno (13 glasova „za“), odlučio da Narodnoj skupštini podnese izveštaj s predlogom zaključka:

ZAKLjUČAK

povodom razmatranja Izveštaja o radu Republičke komisije za zaštitu prava u postupcima javnih nabavki u periodu od 1. januara do 31. decembra 2019. godine

1. Prihvata se Izveštaj o radu Republičke komisije za zaštitu prava u postupcima javnih nabavki u periodu od 1. januara do 31. decembra 2019. godine.

2. Ovaj zaključak objaviti u „Službenom glasniku Republike Srbije“.

**TREĆA TAČKA DNEVNOG REDA: Razmatranje Izveštaja o sprovedenom nadzoru nad primenom Zkona o javnim nabavkama za 2019. godinu Uprave za javne nabavke**

Aleksandra Tomić je podsetila da je Uprava za javne nabavke u skladu sa članom 136. Zakona o javnim nabavkama, koji je bio u primeni do 1. jula 2020. godine, podnela Izveštaj o sprovedenom nadzoru nad primenom Zakona o javnim nabavkama za 2019. godinu.

Članom 241. Zakona o javnim nabavkama, koji je u primen od 1. jula 2020. godine, propisano je da Uprava za javne nabavke nastavlja sa radom kao Kancelarija za javne nabavke.

Sandra Damčević, direktor Kancelarije za javne nabavke, predstavila je Izveštaj o sprovedenom nadzoru nad primenom Zakona o javnim nabavkama za 2019. godinu.

Na osnovu člana 55. Poslovnika Narodne skupštine, Odbor je, jednoglasno (13 glasova „za“), odlučio da podnese sledeći

I Z V E Š T A J

Odbor za finansije, republički budžet i kontrolu trošenja javnih sredstava razmotrio je i prihvatio Izveštaj o nadzoru nad primenom Zakona o javnim nabavkama za 2019. godinu koji je, na osnovu člana 136. stav 3. Zakona o javnim nabavkama („Službeni glasnik RS“, br. 124/12, 14/15 i 68/15 – u primeni do 1. jula 2020. godine), Odboru podnela Uprava za javne nabavke.

**ČETVRTA, PETA I ŠESTA TAČKA DNEVNOG REDA: Razmatranje Godišnjeg izveštaja Komisije za hartije od vrednosti za 2019. godinu; Utvrđivanje Predloga odluke o davanju saglasnosti na Izmene i dopune Finansijskog plana za 2020. godinu Komisije za hartije od vrednosti i Utvrđivanje Predloga odluke o davanju saglasnosti na Odluku o izmenama i dopunama Statuta Komisije za hartije od vrednosti**

Članom 260. stav 1. Zakona o tržištu kapitala utvrđeno da Komisija za hartije od vrednosti podnosi godišnji izveštaj Narodnoj skupštini Republike Srbije u roku od četiri meseca od završetka poslovne godine.

Saglasno navedenoj odredbi Zakona o tržištu kapitala, Komisija za hartije od vrednosti podnela je Narodnoj skupštini Godišnji izveštaj za 2019. godinu.

Članom 260. stav 5. Zakona o tržištu kapitala utvrđeno je da Finansijski plan za narednu godinu Komisija donosi do 30. novembra tekuće godine i dostavlja ga Narodnoj skupštini na potvrđivanje.

Saglasno navedenim odredbama Zakona o tržištu kapitala, Komisija za hartije od vrednosti dostavila je Narodnoj skupštini 5. novembra 2020. godine Izmene i dopune Finansijskog plana Komisije za hartije od vrednosti za 2020. godinu.

Članom 240. stav 1. Zakona o tržištu kapitala propisano je da Komisija donosi statut kojim, u skladu sa zakonom, uređuje svoje nadležnosti, kao i organizaciju i način obavljanja poslova iz tih nadležnosti, prava, obaveze i odgovornost članova, predsednika i sekretara Komisije, prava i obaveze ostalih zaposlenih, način obezbeđenja sredstava za rad, način donošenja opštih i pojedinačnih akata i druga pitanja od značaja za rad Komisije. U stavu 2. propisano je da Narodna skupština daje saglasnost na statut Komisije.

Komisija za hartije od vrednosti dostavila je Narodnoj skupštini 5. novembra 2020. godine Odluku o izmenama i dopunama Statuta Komisije za hartije od vrednosti, koju je Komisija usvojila na sednici održanoj 6. avgusta 2020. godine. U dostavnom aktu navedeno je da su izmene i dopune važećeg statuta Komisije potrebne radi usklađivanja Statuta sa novim zakonima kojima se uređuje oblast otvorenih investicionih fondova sa javnom ponudom, alternativnih investicionih fondova, revizije i robne berze, a koji su stupili na snagu u toku 2020. godine.

Marko Janković, predsednik Komisije, obrazložio je Godišnji izveštaj Komisije za Hartije od vrednosti za 2019. godinu, Izmene i dopune Finansijskog plana za 2019. godinu i Odluku o izmenama i dopunama Statuta Komisije za hartije od vrednosti.

Na osnovu člana 237. stav 4. Poslovnika Narodne skupštine, Odbor je, jednoglasno (13 glasova „za“), odlučio da Narodnoj skupštini podnese izveštaje s predlogom zaključka, odnosno odluke:

4. tačka

ZAKLjUČAK

POVODOM RAZMATRANjA GODIŠNjEG IZVEŠTAJA KOMISIJE ZA HARTIJE OD VREDNOSTI ZA 2019. GODINU

1. Prihvata se Godišnji izveštaj Komisije za hartije od vrednosti za 2019. godinu.
2. Ovaj zaključak objaviti u „Službenom glasniku Republike Srbije“.

5. tačka

ODLUKA

O DAVANjU SAGLASNOSTI NA IZMENE I DOPUNE FINANSIJSKOG PLANA KOMISIJE ZA HARTIJE OD VREDNOSTI ZA 2020. GODINU

Daje se saglasnost na Izmene i dopune Finansijskog plana Komisije za hartije od vrednosti za 2020. godinu.

Ovu odluku objaviti u „Službenom glasniku Republike Srbije“.

6. tačka

O D L U K A

O DAVANjU SAGLASNOSTI NA ODLUKU O IZMENAMA I DOPUNAMA STATUTA KOMISIJE ZA HARTIJE OD VREDNOSTI

Daje se saglasnost na Odluku o izmenama i dopunama Statuta Komisije za hartije od vrednosti.

Ovu odluku objaviti u „Službenom glasniku Republike Srbije“.

**SEDMA TAČKA DNEVNOG REDA: Razmatranje Izveštaja o radu Fiskalnog saveta za 2019. godinu**

Članom 92a Zakona o budžetskom sistemu propisano je da je Fiskalni savet za obavljanje poslova iz svoje nadležnosti odgovoran Narodnoj skupštini.

Saglasno navedenim odredbama, Fiskalni savet je podneo Narodnoj skupštini Izveštaj o radu Fiskalnog saveta za 2019. godinu.

Nikola Altiparmakov, član Fiskalnog saveta, obrazložio je Izveštaj o radu Fiskalnog saveta za 2019. godinu.

Na osnovu člana 237. stav 4. Poslovnika Narodne skupštine, Odbor je, jednoglasno (13 glasova „za“), odlučio da Narodnoj skupštini podnese izveštaj s predlogom zaključka:

ZAKLjUČAK

povodom razmatranja Izveštaaj o radu Fiskalnog saveta za 2019. godinu

1. Prihvata se Izveštaj o radu Fiskalnog saveta za 2019. godinu.

2. Ovaj zaključak objaviti u „Službenom glasniku Republike Srbije“.

**OSMA I DEVETA TAČKA DNEVNOG REDA: Davanje saglasnosti na Predlog finansijskog plana Komisije za kontrolu državne pomoći za 2021. godinu; Davanje saglasnosti na Predlog pravilnika o izmenama i dopunama Pravilnika o unutrašnjem uređenju i sistematizaciji radnih mesta u Komisiji za kontrolu državne pomoći**

Predsednik je podsetila da je članom 19. st. 1. i 2. Zakona o kontroli državne pomoći propisano je da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost.

U skladu sa zakonom, predsednik Komisije je Odboru za finansije, republički budžet i kontrolu trošenja javnih sredstava dostavio Predlog finansijskog plana Komisije za kontrolu državne pomoći za 2021. godinu na razmatranje i odlučivanje o davanju saglasnosti.

Članom 23. stav 2. Zakona o kontroli državne pomoći („Službeni glasnik RS“, br.73/19) propisano je da se bliži opis radnih mesta, kao i broj kontrolora i analitičara u službama Komisije za kontrolu državne pomoći uređuje aktom o sistematizaciji koji donosi Savet Komisije, uz saglasnost odbora Narodne skupštine nadležnog za poslove finansija.

U skladu sa zakonom, predsednik Komisije je Odboru za finansije, republički budžet i kontrolu trošenja javnih sredstava dostavio Predlog pravilnika o izmenama i dopunama Pravilnika o unutrašnjem uređenju i sistematizaciji radnih mesta u Komisiji za kontrolu državne pomoći, na razmatranje i odlučivanje o davanju saglasnosti.

Vladimir Antonijević, predsednik Komisije za kontrolu državne pomoći, obrazložio je date predloge.

Odbor za finansije, republički budžet i kontrolu trošenja javnih sredstava utvrdio je jednoglasno (12 glasova „za“) predloge odluka:

8. tačka

O D L U K A

o davanju saglasnosti na Predlog finansijskog plana Komisije za kontrolu državne pomoći za 2021. godinu

Daje se saglasnost na Predlog finansijskog plana Komisije za kontrolu državne pomoći za 2021. godinu.

9. tačka

O D L U K A

o davanju saglasnosti na Predlog pravilnika o izmenama i dopunama Pravilnika o unutrašnjem uređenju i sistematizaciji radnih mesta u Komisiji za kontrolu državne pomoći

Daje se saglasnost na Predlog pravilnika o izmenama i dopunama Pravilnika o unutrašnjem uređenju i sistematizaciji radnih mesta u Komisiji za kontrolu državne pomoći.

**DESETA TAČKA DNEVNOG REDA: Utvrđivanje Predloga odluke o davanju saglasnosti na Finansijski plan Agencije za energetiku Republike Srbije za 2021. godinu**

Članom 61. stav 1. Zakona o energetici propisano da Agencija za energetiku Republike Srbije donosi finansijski plan kojim se utvrđuju ukupni prihodi i rashodi Agencije koji su neophodni za obavljanje zakonom propisanih obaveza Agencije, politika zarada zaposlenih u Agenciji kojom se obezbeđuje odgovarajući stručan kadar, kao i rezerva za nepredviđene izdatke. Stavom 2. ovog člana propisano je da Agencija samostalno odlučuje o raspodeli sredstava odobrenih finansijskim planom, na način kojim se obezbeđuje sprovođenje nadležnosti utvrđenih Zakonom, kao i da na finansijski plan Agencije saglasnost daje Narodna skupština.

U skladu sa navedenim, Agencija je dana 29. oktobra 2020. godine uputila Narodnoj skupštini Finansijski plan za 2021. godinu.

Dejan Popović, predsednik Saveta Agencije, obrazložio je Finansijski plan Agencije.

Odbor je, jednoglasno (12 glasova „za“), utvrdio predlog odluke:

O D L U K A

O DAVANjU SAGLASNOSTI NA FINANSIJSKI PLAN

AGENCIJE ZA ENERGETIKU REPUBLIKE SRBIJE ZA 2021. GODINU

Daje se saglasnost na Finansijski plan Agencije za energetiku Republike Srbije za 2021. godinu.

Ovu odluku objaviti u „Službenom glasniku Republike Srbije“.

**JEDANAESTA TAČKA DNEVNOG REDA: Utvrđivanje Predloga odluke o davanju saglasnosti na Finansijski plan Regulatornog tela za elektronske medije za 2021. godinu**

Članom 34. st. 1. i 3. Zakona o elektronskim medijima propisano da se finansiranje Regulatornog tela za elektronske medije vrši u skladu sa finansijskim planom koji za svaku godinu donosi Savet Regulatora, kao i da je Regulator dužan da predlog finansijskog plana dostavi odboru Narodne skupštine nadležnom za oblast finansija najkasnije do 1. novembra tekuće godine za narednu godinu. U stavu 4. istog člana propisano je da Narodna skupština daje saglasnost na finansijski plan Regulatora.

Regulatorno telo za elektronske medije je 30. oktobra 2020. godine je Odboru dostavilo Finansijski plan Regulatornog tela za elektronske medije za 2021. godinu.

Melina Raca, načelnik finansijske službe, obrazložila je Finansijki plan za 2021. godinu.

Odbor je, jednoglasno (12 glasova „za“), utvrdio Predlog odluke:

ODLUKA

O DAVANjU SAGLASNOSTI NA FINANSIJSKI PLAN REGULATORNOG TELA ZA ELEKTRONSKE MEDIJE ZA 2021. GODINU

Daje se saglasnost na Finansijski plan Regulatornog tela za elektronske medije za 2021. godinu.

Ovu odluku objaviti u „Službenom glasniku Republike Srbije“.

Sednica je završena u 16,05 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić